## Odluka o porezima Grada Komiže

### NN 146/2014 (10.12.2014.), Odluka o porezima Grada Komiže

GRAD KOMIŽA

2744

Na temelju Zakona o financiranju jedinica lokalne samouprave i područne (regionalne) samouprave (»Narodne novine«, br. 117/93, 69/97, 33/00, 73/00, 127/00, 59/01, 107/01, 117/01, 150/02, 147/03, 132/06, 26/07, 73/08, 25/12), u skladu sa Statutom Grada Komiže (»Službeni glasnik Grada Komiže«, br. 6/09, 6/10, 2/13 i 4/13) i Poslovnikom Gradskog vijeća Grada Komiže (»Službeni glasnik Grada Komiže«, br. 6/09, 9/09, 2/13), Gradsko vijeće Grada Komiže, na svojoj 10. sjednici, održanoj 1. prosinca 2014., donosi

ODLUKU

O POREZIMA GRADA KOMIŽE

I. OPĆE ODREDBE

Članak 1.

Ovom se Odlukom utvrđuju vrste poreza koji pripadaju Gradu Komiži, porezni obveznici, porezne osnovice, stope i visina poreza, te način obračuna i plaćanja poreza.

Gradski porezi su prihod Grada Komiže.

Članak 2.

Gradski porezi plaćaju se na području Grada Komiže na temelju Zakona o financiranju jedinica lokalne i područne (regionalne) samouprave, Zakona o porezu na dohodak, Pravilnika o porezu na dohodak i na temelju ove Odluke.

II. VRSTE POREZA

Članak 3.

Gradu Komiži pripadaju sljedeći porezi:

1. prirez porezu na dohodak

2. porez na potrošnju

3. porez na kuće za odmor

4. porez na tvrtku ili naziv

5. porez na korištenje javnih površina.

1. Prirez porezu na dohodak

Članak 4.

Prirez porezu na dohodak plaća se na području Grada Komiže sukladno Zakonu o porezu na dohodak i Pravilniku o porezu na dohodak te ovoj Odluci.

Prirez porezu na dohodak plaća se na porez na dohodak od nesamostalnog rada, porez na dohodak od samostalne djelatnosti, porez na dohodak od imovine i imovinskih prava, porez na dohodak od kapitala, porez na dohodak od osiguranja i porez na dohodak od drugog dohotka.

Osnovica prireza porezu na dohodak je porez na dohodak utvrđen sukladno Zakonu o porezu na dohodak i Pravilniku o porezu na dohodak.

Prirez porezu na dohodak plaća se po stopi od 5% na osnovicu iz stavka 3. ovog članka.

Članak 5.

Obveznik prireza porezu na dohodak je fizička osoba koja je obveznik poreza na dohodak i ima prebivalište ili uobičajeno boravište na području Grada Komiže.

2. Porez na potrošnju

Članak 6.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima.

Članak 7.

Obveznik poreza na potrošnju jest pravna i fizička osoba koja pruža ugostiteljske usluge na području Grada Komiže.

Osnovicu poreza na potrošnju čini prodajna cijena pića koja se prodaje u ugostiteljskim objektima, bez poreza na dodanu vrijednost.

Porez na potrošnju plaća se po stopi od 3% na osnovicu iz stavka 2. ovog članka.

Članak 8.

Porez na potrošnju obveznik poreza obračunava i plaća u rokovima i na način propisan Zakonom o porezu na dodanu vrijednost (»Narodne novine«, br. 73/13, 99/13, 148/13, 153/13).

Obračunati porez na potrošnju obveznik je dužan platiti do zadnjeg dana u tekućem mjesecu po isteku obračunskog razdoblja, na način propisan Zakonom o porezu na dodanu vrijednost.

3. Porez na kuće za odmor

Članak 9.

Porez na kuće za odmor plaćaju pravne i fizičke osobe koje su vlasnici kuća za odmor.

Vlasnikom kuće za odmor podrazumijeva se vlasnik odnosno suvlasnik i izvanknjižni vlasnik.

Kućom za odmor smatra se svaka zgrada, dio zgrade ili stan koji se koriste povremeno ili sezonski.

Kućom za odmor ne smatraju se gospodarstvene zgrade koje služe za smještaj poljoprivrednih strojeva, oruđa i drugog pribora.

Članak 10.

Porez na kuće za odmor plaća se godišnje u iznosu od 15,00 kn po jednom četvornom metru korisne površine kuće za odmor.

Članak 11.

Porez na kuće za odmor ne plaća se na kuće za odmor koje se ne mogu koristiti zbog prirodnih nepogoda (poplava, požar, potres), ratnih oštećenja te starosti i trošnosti.

Članak 12.

Obveznici poreza iz članka 9. ove Odluke dužni su do 31. ožujka godine za koju se razrezuje porez, dostaviti nadležnom tijelu za razrez poreza podatke o kućama za odmor, koji se odnose na mjesto gdje se objekti nalaze, korisnu površinu istih, kao i druge podatke potrebne za razrez poreza.

Članak 13.

Porez na kuće za odmor plaća se u roku od 15 dana od dana dostave rješenja o utvrđivanju toga poreza.

4. Porez na tvrtku ili naziv

Članak 14.

Porez na tvrtku ili naziv plaćaju sve pravne ili fizičke osobe koje su obveznici poreza na dobit ili poreza na dohodak i registrirane su za obavljanje djelatnosti.

Tvrtkom odnosno nazivom u smislu stavka 1. ovog članka smatra se naziv pravne ili fizičke osobe pod kojima ona posluje i obavlja određenu registriranu djelatnost i sudjeluje u pravnom prometu, osim natpisa na klupama, stolovima i otvorenim prodajnim mjestima na tržnici na kojima se prodaju živežne namirnice, natpisa što ih građevinska poduzeća ističu na gradilištima i naziva poslovnih jedinica koje ne posluju s trećim osobama.

Osobe iz stavka 1. ovog članka koje u svom sastavu imaju poslovne jedinice (prodavaonice, pogone, radionice, prodajna mjesta), obveznici su poreza na tvrtku za svaku poslovnu jedinicu.

Porez na tvrtku ili naziv plaća se i ako naziv tvrtke nije istaknut na poslovnom prostoru obveznika.

Ako je na istom objektu istaknuto više naziva iste pravne ili fizičke osobe, ili ako postoji više vlasnika obrtničke radnje ili poduzeća, plaća se samo jedan navedeni iznos poreza.

Članak 15.

Porez na tvrtku odnosno naziv, plaća se godišnje u iznosu:

• Hoteli i moteli                                                   1.200,00 kn

• Restorani i konobe                                           1.000,00 kn

• Slastičarnice, brijači, frizeri, pedikeri,
kozmetičari, knjigovodstvene usluge                       400,00 kn

• Ostale ugostiteljske radnje                                   800,00 kn

• Kampovi, kampirališta i odmarališta                    800,00 kn

• Pansioni                                                             520,00 kn

• Usluge iznajmljivanja soba i apartmana               240,00 kn

• Turističke agencije, biroi, posredovališta,
građevinarstvo i prodavaonice                              600,00 kn

• Kockarnice (kasina)                                       2.000,00 kn

• Disco barovi, disco klubovi, zabavne radnje,
automat klubovi                                                1.200,00 kn

• Prodaja poljoprivrednih proizvoda, ulov ribe i
benzinske postaje                                                400,00 kn

• Poslovnice, ispostave, ekspoziture sa sjedištem
izvan Grada Komiže, javno bilježništvo i
prerada ribe                                                       1.200,00 kn

• Projektiranje i urbanizam, konzalting,
automatska obrada podataka, marketing,
odvjetništvo i otkup ribe                                        800,00 kn

• Krojači i postolari                                              200,00 kn

• Liječničke i zubarske ordinacije, cestovni i
brodski prijevoz putnika i robe, zlatarske
radnje, galerije umjetnina i darovne
prodavaonice                                                      800,00 kn

• Ostale djelatnosti                                              600,00 kn.

Članak 16.

Obveznik poreza na tvrtku odnosno naziv dužan je svaku promjenu koja utječe na visinu poreza prijaviti nadležnom poreznom tijelu u roku od 15 dana od upisa u registar, odnosno nastale promjene.

Članak 17.

Porez na tvrtku ili naziv plaća se za tekuću godinu u roku od 15 dana od dana dostave rješenja kojim je porez na tvrtku ili naziv utvrđen.

Ukoliko se tvrtka upiše u registar u drugoj polovici godine, plaća se 50% propisanog poreza.

5. Porez na korištenje javnih površina

Članak 18.

Porez na korištenje javnih površina na području Grada Komiže plaćaju pravne ili fizičke osobe koje koriste javne površine za čije je korištenje sklopljen Ugovor o zakupu javne površine od strane nadležnoga gradskog tijela.

Porez na korištenje javnih površina propisan ovom Odlukom primjenjuje se i na slučajeve zauzimanja, odnosno korištenja javne površine bez odgovarajuće suglasnosti nadležnog tijela Grada Komiže, do ishođenja suglasnosti, odnosno uklanjanja objekta i vraćanja javne površine u prethodno stanje, u postupku kojeg provodi nadležno gradsko tijelo.

Članak 19.

Pod javnim površinama smatraju se javne zelene površine, površine za kolni i pješački promet, trgovi, ulice, parkovi, lučko područje, pomorsko dobro i sve ostale javne površine koje se mogu koristiti za postavljanje stolova, stolica, štandova, pokretne ugostiteljske radnje, prodaju cvijeća i ostale prodaje, za postavljanje kioska, zabavnih putujućih radnji i drugo.

Ukoliko se javna površina koristi za postavu objekata za obavljanje djelatnosti koja se obavlja sezonski, a ako se postavljeni objekti po prestanku obavljanja djelatnosti ne uklone, porez se plaća kao da se na javnoj površini djelatnost obavlja.

Korisnici javne površine koji javnu površinu koriste u kraćem periodu od perioda za koji je uvrđena visina poreza, nemaju pravo na umanjenje poreza po tom osnovu.

Članak 20.

Visinu, uvjete i način plaćanja poreza na korištenje javnih površina Gradsko vijeće Grada Komiže propisuje posebnom odlukom.

III. PROVEDBENE, PRIJELAZNE I ZAVRŠNE ODREDBE

Članak 21.

Poslove utvrđivanja, evidentiranja, nadzora, naplate i ovrhe radi naplate svih gradskih poreza, Grad Komiža je prenio na Poreznu upravu u cijelosti Odlukom od 4. prosinca 2001. godine (»Službeni glasnik Grada Komiže«, br. 4/01).

Članak 22.

Za obavljanje poslova iz članka 21. ove Odluke Poreznoj upravi pripada naknada u iznosu od 5% od ukupno naplaćenih prihoda.

Članak 23.

Pravne i fizičke osobe dužne su na zahtjev Porezne uprave dostaviti podatke, odnosno omogućiti uvid u poslovne knjige i evidencije zbog prikupljanja podataka potrebnih za utvrđivanje poreza.

Članak 24.

Stupanjem na snagu ove Odluke prestaje važiti Odluka o gradskim porezima (»Službeni glasnik Grada Komiže«, br. 1/02).

Članak 25.

Ova Odluka objavit će se u »Narodnim novinama« i »Službenom glasniku Grada Komiže«, te stupa na snagu osmog dana od dana objave u »Narodnim novinama«, a primjenjivat će se od 1. siječnja 2015. godine.

Klasa: 021-05/14-03/40

Urbroj: 2190/02-01-14-01

Komiža, 1. prosinca 2014.

Predsjednik
Edo Bogdanović, v. r.

146 10.12.2014 Odluka o porezima Grada Komiže

146 10.12.2014 Odluka o porezima Grada Komiže

Odluka, NN 146/2014-2744
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)